Diari Oficial de la Generalitat Valenciana


Sumari del DOGV 5750, del 25-04-2008 (2008/4791)

ORDRE de 16 d'abril de 2008, de la Conselleria d'Economia, Hisenda i Ocupació, per la qual s'establixen les bases que regulen les ajudes per a la realització d'accions de prevenció de riscos laborals.
--------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5750

Data del DOGV
:   25-04-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/4791


Data del document
:   16-04-2008

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * institució pública
    * suport econòmic
    * organització patronal
    * seguretat en el treball
    * formació professional
    * societat sense fins de lucre
    * sindicat
    * administració local
    * ajuda pública

ORDRE de 16 d'abril de 2008, de la Conselleria d'Economia, Hisenda i Ocupació, per la qual s'establixen les bases que regulen les ajudes per a la realització d'accions de prevenció de riscos laborals. [2008/4791]  
La Llei 31/1995, de 8 de novembre, de Prevenció de Riscos Laborals, establix que la política en matèria de prevenció tindrà com a objecte la promoció de la millora de les condicions de treball, dirigida a elevar el nivell de protecció i de la seguretat i salut dels treballadors en el treball. De la mateixa manera, les administracions públiques fomentaran aquelles activitats amb vista a reduir els riscos laborals i a la promoció d'estructures eficaces de prevenció.  
La prevenció dels riscos laborals ha d'estar concebuda com un element integrador present en totes les decisions empresarials i en tot l'àmbit de les relacions laborals, així com en les fases dels processos productius de béns i servicis, per la qual cosa les polítiques d'ocupació han de considerar la prevenció com un factor essencial d'elles.  
El teixit productiu de la Comunitat Valenciana constituït majoritàriament per menudes i mitjanes empreses, que sovint no compten amb els coneixements i recursos necessaris per a implantar en els seus centres de treball unes mesures de seguretat adequades, fa necessari que des de l'administració es fomente que les associacions empresarials, organitzacions sindicals, institucions i altres entitats realitzen accions en el camp de la prevenció que per la seua repercussió sectorial o professional faciliten que els seus resultats arriben a les empreses d'una manera més homogènia, sense que la seua grandària siga un obstacle insalvable per a accedir a unes condicions de seguretat i salut en el treball adequades.  
En la planificació de l'activitat de promoció de la prevenció està present la difusió de la cultura preventiva de forma generalitzada, però també incidint en problemàtiques més especifiques i amb major repercussió en els índexs de sinistralitat laboral. Per això el Pla d'Acció contra els Riscos Laborals de la Generalitat, recull dins dels seus objectius la realització d'actuacions en el marc dels programes de foment i promoció de la prevenció, posant èmfasi en aquells sectors o factors de risc amb majors índexs de sinistralitat; per consegüent es considerarà com a criteri amb especial preferència aquelles actuacions que es projecten en tal àmbit.  
L'ordre de 7 de juny de 2006 (DOGV de 22 de juny), modificada per la de 3 de maig de 2007 (DOCV de 9 de maig), regulava fins ara les ajudes destinades a impulsar i facilitar la realització d'estudis i investigacions de caràcter tècnic sobre seguretat i salut en el treball, adequació dels equips de treball a la normativa vigent i de les interaccions entre productivitat, reordenació del temps de treball i seguretat i a l'elaboració de manuals i guies pràctiques d'avaluació i gestió de riscos laborals i d'autoaplicació al si de les empreses, i la seua promoció.  
Raons d'harmonització d'ambdós textos, així com la simplificació i agilitació del procediment en la convocatòria de les ajudes, i perfilar més nítidament les obligacions i forma de justificació documental pels beneficiaris, aconsellen derogar les ordres esmentades i publicar-ne una nova norma a fi d'establir les bases del règim de les ajudes mencionades.  
Per això la present ordre té com a objecte aprovar les bases que regulen les ajudes destinades a la realització d'accions de prevenció de riscos laborals i en general a la millora de la seguretat i salut en el treball en l'àmbit territorial de la Comunitat Valenciana.  
En virtut d'això i en l'exercici de les competències que en esta matèria té atribuïdes la Comunitat Valenciana, i fent ús de les facultats atribuïdes per l'article 28 de la Llei 5/1983, de 30 de desembre, del Consell, i l'article 47.3 del Text Refós de la Llei d'Hisenda Pública de la Generalitat Valenciana,  
ORDENE  
Article únic  
S'aproven les bases que regiran la concessió de les ajudes destinades a la realització d'accions de prevenció de riscos laborals, i en general al seu foment en l'àmbit territorial de la Comunitat Valenciana.  
Les bases es contenen en l'annex de la present orde, i constituïxen el text normatiu i de procediment a què podran acollir-se els destinataris de les ajudes que s'hi establixen.  
DISPOSICIONS ADDICIONALS  
Primera  
La conselleria d'Economia, Hisenda i Ocupació finançarà les ajudes a càrrec del programa 315.10, Condicions de Treball, Cooperativisme i Economia Social, línia pressupostària T2440.000. Durant els exercicis en què la present ordre romanga en vigor, es publicaran les dotacions anuals consignades en les lleis de pressupostos de la Generalitat, i si és el cas aquelles dotacions addicionals que es proveïsquen per mitjà de modificacions pressupostàries autoritzades a este efecte.  
Segona  
En tractar-se d'ajudes destinades a la realització d'estudis i investigacions de caràcter tècnic, a l'elaboració de manuals i guies pràctiques d'avaluació i gestió de riscos laborals, o l'edició de programes divulgatius, no complixen el requisit de l'avantatge econòmic ni el falsejament de la competència que afecte els intercanvis comercials entre els estats membres, per la qual cosa queden excloses de l'aplicació del principi d'incompatibilitat amb el mercat comú formulat en l'apartat 1 de l'article 87 del Tractat CE, i per tant no és obligatòria la notificació de les ajudes a la Comissió Europea.  
DISPOSICIÓ DEROGATÒRIA  
Queden derogades les ordres de 7 de juny de 2006 i de 3 de maig de 2007 de la conselleria d'Economia, Hisenda i Ocupació, per les quals s'establixen les bases que regulen les ajudes per a la realització d'accions de prevenció de riscos laborals i promoció d'activitats destinades a la millora de la seguretat i salut en el treball i es modifiquen estes, respectivament.  
DISPOSICIONS FINALS  
Primera  
Es faculta el director general de Treball, Cooperativisme i Economia Social per a dictar les instruccions i adoptar les mesures que considere oportunes per al desplegament i l'aplicació del que disposa la present ordre.  
Segona  
Esta ordre, que posa fi a la via administrativa, podrà ser impugnada davant de l'ordre jurisdiccional contenciós administratiu en el termini de dos mesos des de la publicació en el DOCV, d'acord amb el que disposa l'article 107.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa.  
Tercera  
La present ordre entrarà en vigor l'endemà de la publicació en el Diari Oficial de la Comunitat Valenciana.  
València, 16 d'abril de 2008  
El vicepresident segon i conseller d'Economia, Hisenda i Ocupació,  
GERARDO CAMPS DEVESA  
Annex  
Bases que regulen el règim d'ajudes destinades a la realització d'accions de prevenció de riscos laborals en la Comunitat Valenciana  
Capítol I  
Disposicions generals  
Primera. Objecte  
Les presents bases tenen com a objecte regular les ajudes econòmiques per a la realització d'accions de prevenció de riscos laborals i promoció d'activitats destinades a la millora de la seguretat i salut en el treball en l'àmbit territorial de la Comunitat Valenciana.  
Les ajudes establides podran finançar alguna de les actuacions següents:  
1. Amb caràcter general:  
1.1. Realització d'estudis i investigacions de caràcter tècnic sobre seguretat i salut en el treball i de les interaccions entre productivitat, reordenació del temps de treball i seguretat, i la seua promoció.  
1.2. Estudis tècnics per a l'adaptació dels equips de treball a la normativa vigent i especialment al que establix el RD 1215/97, de 18 de juliol (BOE de 7 d'agost).  
1.3. Elaboració de manuals i guies pràctiques per al desenvolupament de la gestió integral de la prevenció de riscos laborals: avaluació, planificació, formació, etc. i d'autoaplicació al si de les empreses.  
1.4. Edició de programes divulgatius en matèria preventiva per a la seua difusió per qualsevol mitjà de comunicació social.  
1.5. Creació i implantació de portals telemàtics relacionats directament amb la prevenció de riscos laborals.  
2. Actuacions en el marc del Pla d'Acció contra els Riscos Laborals de la Generalitat.  
2.1. Estudis i investigacions tècniques sobre els factors de risc amb major incidència en la sinistralitat mortal.  
2.2. Edició i difusió de publicacions divulgatives sobre les causes que produïxen els accidents greus i mortals amb indicació de les mesures per a la seua prevenció.  
2.3. Establiment de sistemes de control de qualitat dels estudis de seguretat i salut en obres o si és el cas de l'estudi bàsic, previ al visat del projecte pel col·legi professional corresponent.  
Les activitats podran haver-se iniciat amb anterioritat a la sol·licitud d'ajuda, i seran susceptibles de suport sempre que s'inicien i duguen a terme en la seua totalitat en el mateix exercici i reunisquen els requisits per a la seua concessió.  
No seran subvencionables aquelles actuacions que el beneficiari tinga obligació de realitzar per norma de rang legal o reglamentari, com ara la planificació d'activitat preventiva, l'avaluació dels riscos, l'auditoria del seu sistema de prevenció, o el concert amb entitat acreditada com a Servici de Prevenció alié, o qualsevol altra d'esta índole.  
Segona. Beneficiaris de les ajudes  
Podran ser beneficiaris de les ajudes les associacions empresarials, les organitzacions sindicals, les institucions públiques, les entitats locals i les institucions que en depenen, les corporacions de dret públic i les entitats privades sense ànim de lucre, l'àmbit territorial d'actuació de les quals es trobe a la Comunitat Valenciana, o el projecte per al qual se sol·licita l'ajuda es duga a terme en ella, i sempre que algun dels seus fins estiga relacionat amb les matèries recollides en la base anterior.  
No podran accedir a la condició de beneficiaris els subjectes que incórreguen en les prohibicions recollides en els apartats 2 i 3 de l'article 13 de la Llei General de Subvencions  
Tercera. Import de les ajudes i compatibilitat  
1. La quantia que podrà concedir-se en concepte de subvenció no excedirà, amb caràcter general, del 80 per cent del cost pressupostat per actuació.  
La subvenció podrà arribar a la totalitat del cost pressupostat per a la realització d'actuacions incloses en el Pla d'Acció contra els Riscos Laborals de la Generalitat, així com aquelles que pel seu àmbit sectorial o territorial es considere d'especial interés d'acord amb els criteris d'avaluació establits en la base cinquena.  
2. Les ajudes regulades en les presents bases seran compatibles amb qualssevol altres que obtinguen els beneficiaris procedents d'entitats públiques o privades alienes a estos, sempre que la suma de totes elles no supere el cost efectiu d'execució de l'actuació subvencionada.  
Quarta. Despeses subvencionables Contractació i subcontractació.   
1. Tindran suport les despeses necessàries per a efectuar les activitats detallades en la base primera. Així mateix seran subvencionables els tributs i impostos indirectes quan no siguen objecte de recuperació o compensació pel beneficiari.  
Les partides corresponents a despeses de personal de la seua pròpia estructura i generals no podran superar el deu per cent del cost total de l'acció.  
2. En el cas que la despesa subvencionable per prestacions de servicis a realitzar per empreses de consultoria o d'assistència tècnica supere els 12.000 euros, s'hauran de sol·licitar com a mínim tres ofertes de diferents empreses amb caràcter previ a la contracció del compromís per a la prestació del servici, llevat que per les especials característiques de les despeses subvencionables hi haja en el mercat suficient nombre d'entitats que el presten, o llevat que la despesa s'haja realitzat abans de la sol·licitud de la subvenció.  
L'elecció entre les ofertes presentades, que hauran d'aportar-se en la sol·licitud, o si és el cas, en la justificació de la subvenció, es realitzarà conforme a criteris d'eficiència i economia, i s'haurà de justificar expressament en la memòria explicativa del projecte quan l'elecció no recaiga sobre l'oferta més econòmica.  
Les despeses realitzades abans de la sol·licitud de subvenció podran ser admeses sense subjecció a concurrència d'ofertes prèvies. En este cas el beneficiari acreditarà en la memòria les raons objectives que ha pres en consideració per a l'elecció de l'entitat prestadora del servici o subministrament.  
3. Podrà subcontractar-se totalment o parcialment l'activitat subvencionada amb entitats o empreses no sotmeses a les prohibicions de l'article 29.7 de la Llei General de Subvencions.  
La subcontractació, quan supere la quantia del 20 per cent de la subvenció que, si és el cas, es concedisca i excedisca de 60.000 euros haurà de formalitzar-se per escrit i ser autoritzada prèviament per l'òrgan competent, que es pronunciarà sobre esta en la resolució que pose fi al procediment.   
Cinquena. Criteris d'avaluació de les sol·licituds  
Per a la concessió de les ajudes es valoraran els aspectes següents:  
1. La incidència del projecte en la millora de les condicions de treball i l'eficàcia de l'acció preventiva o en la promoció de la cultura preventiva, amb especial atenció a la seua inclusió entre les actuacions previstes en el Pla d'Acció contra els Riscos Laborals de la Generalitat. La puntuació màxima que podrà adjudicar-se conforme a este criteri serà de 30 punts.  
2. El sector sobre el qual es pretenga actuar, en funció de la sinistralitat laboral que es constate en les estadístiques oficials d'accidents de treball i malalties professionals. La puntuació màxima que podrà adjudicar-se conforme a este criteri serà de 20 punts.  
3. La implantació geogràfica del sol·licitant dins de la Comunitat Valenciana, segons el barem següent: comarcal, 2 punts; provincial, 5 punts; autonòmica, 10 punts.  
4. La implantació del sol·licitant en el sector o sectors d'activitat econòmica en què es pretenga dur a terme l'actuació. La puntuació màxima que podrà adjudicar-se conforme a este criteri serà de 15 punts.  
5. La solvència tècnica i la capacitat de gestió de l'entitat sol·licitant. La puntuació màxima que podrà adjudicar-se conforme a este criteri serà de 15 punts.   
En el cas d'empat, s'atorgarà preferència per a la concessió de l'ajuda a aquells sol·licitants que acrediten ocupar, a la data de finalització del termini de presentació de sol·licituds, major percentatge de treballadors discapacitats en relació amb les seues plantilles respectives. La preferència serà aplicable en la forma prevista en l'article 6 del Decret 279/2004, del Consell de la Generalitat Valenciana. En cas de persistir la igualtat de puntuació, es prendrà en consideració la petició més antiga.  
Capítol II  
Procediment de gestió de les ajudes  
Sisena. Òrgans competents i règim de concessió  
1. Serà competent per a convocar les ajudes regulades en esta ordre, publicar les dotacions anuals i per a dictar la resolució dels procediments de concessió, el/la titular de la Direcció General de Treball, Cooperativisme i Economia Social, per delegació del conseller d'Economia, Hisenda i Ocupació.  
2. El règim de concessió de les ajudes serà el de concurrència competitiva.  
Setena. Presentació de sol·licituds i termini  
1. Les sol·licituds es realitzaran per mitjà d'instància dirigida al conseller d'Economia, Hisenda i Ocupació segons model normalitzat i es presentaran en els registres de les Direccions Territorials d'Ocupació i Treball o en les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Estaran a disposició dels interessats els models de sol·licituds i de documents de caràcter general relatius a estes ajudes, en l'adreça d'Internet http://www.gva.es/subvencionstreball.  
2. Una vegada s'incorpore este procediment a l'annex del Decret 18/2004, de 13 de febrer, del Consell, de creació del Registre Telemàtic de la Generalitat i regulació de les notificacions telemàtiques de la Generalitat, o normativa que el substituïsca, els interessats podran efectuar la presentació de la sol·licitud d'ajuda i de la resta de documentació a aportar, davant del Registre Telemàtic de la Generalitat per mitjà de firma electrònica avançada basada en un certificat reconegut, en els termes previstos en la respectiva convocatòria.  
3. El termini per a presentació de sol·licituds es fixarà en la convocatòria de les ajudes corresponent.  
Vuitena. Documentació  
1. Les sol·licituds hauran de dur adjunta la documentació següent:  
a) Còpia autèntica o fotocòpia compulsada del document acreditatiu de la identitat del sol·licitant i poder prou que acredite la seua representació.  
b) Còpia autèntica o fotocòpia compulsada dels estatuts, degudament legalitzats.  
c) Dades de domiciliació bancària en model facilitat a este efecte (imprés de manteniment de tercers per a pagaments de la Generalitat segons Ordre de 31.08.07 de la conselleria d'Economia, Hisenda i Ocupació, per la qual es modifica l'Ordre de 15.02.05, DOCV núm. 5596 de 11.09.07, o qualsevol altra que amb posterioritat la substituïsca), excepte si s'ha presentat abans i no ha experimentat variació, i en este cas bastarà declaració en este sentit.  
d) Projecte o memòria explicativa de l'actuació que s'ha de dur a terme, amb expressió de modalitat d'execució i calendari previsible de realització.  
e) Pressupost desglossat per partides, segons despeses subvencionables i detall d'actuacions de realització directa i/o realització per mitjà de subcontractació amb tercers.  
f) Els tres pressupostos que, en aplicació de l'article 31.3 de la Llei General de Subvencions, i el punt 2 de la base quarta d'esta ordr, ha d'haver sol·licitat el beneficiari.  
g) Sol·licitud d'autorització de subcontractació d'aquelles activitats quan el seu cost supere els límits establits en l'apartat 3 de la base quarta.  
h) Si l'entitat sol·licitant ha iniciat l'activitat per a la qual sol·licita subvenció abans de la sol·licitud, adjuntarà annex a la memòria on es detallen les actuacions iniciades, la subcontractació d'estes i les despeses efectuades fins a eixa data, que es justificaran amb el conjunt de despeses subvencionables en el moment procedimental oportú.  
i) Fonts de finançament i procedència, incloent-hi l'ajuda que se sol·licita.  
j) Declaració responsable sobre les ajudes que, si és el cas, es puguen haver sol·licitat o obtingut amb la mateixa finalitat, procedents de qualssevol administracions o ens públics, o privats, nacionals i internacionals.  
k) Declaració responsable de no incórrer en les prohibicions per a obtindre la condició de beneficiari recollides en els apartats 2 i 3 de l'article 13 de la Llei 38/2003, de 17 de novembre, General de Subvencions.  
l) Declaració responsable relativa al fet que el sol·licitant no és deutor de la Generalitat per reintegrament de subvencions.  
m) Declaració responsable sobre el compliment de la normativa sobre integració laboral de persones amb discapacitat, o si és el cas, acreditació d'estar-ne exempt.  
n) La presentació de la sol·licitud a la convocatòria comportarà l'autorització a la conselleria d'Economia, Hisenda i Ocupació perquè esta, als efectes que el sol·licitant acredite, abans de dictar-se la proposta de resolució de concessió, si és el cas, el compliment de les seues obligacions tributàries i amb la Seguretat Social en els termes establits en l'article 13 de la Llei General de Subvencions i article 22 del seu Reglament, puga demanar:  
- De l'Agència Estatal d'Administració Tributària, el certificat que acredite que el sol·licitant es troba al corrent de les seues obligacions tributàries.  
- De la Tresoreria General de la Seguretat Social el certificat acreditatiu que el sol·licitant es troba al corrent en el compliment de les seues obligacions amb la Seguretat Social.  
- De les Direccions Territorials d'Economia i Hisenda, el certificat acreditatiu que el sol·licitant no té deutes de naturalesa tributària amb la Generalitat.  
No obstant això, el sol·licitant podrà denegar expressament el consentiment, i aleshores haurà d'aportar junt amb la resta de la documentació les certificacions abans assenyalades, que hauran de tindre una vigència, almenys, de cinc mesos comptats a partir de la data de presentació de la sol·licitud.  
2. En el cas que els documents exigits que han d'anar adjunts a la sol·licitud d'ajudes ja es troben en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència on van ser presentats o si és el cas emesos i quan no haja transcorregut més de cinc anys des de la finalització del procediment a què corresponguen.  
En els supòsits d'impossibilitat material d'obtindre el document, l'òrgan competent podrà requerir al sol·licitant que el presente o si no que acredite per altres mitjans els requisits a què es referix el document.  
3. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es requerirà l'interessat, de conformitat amb el que disposa l'article 71 de la llei mencionada, perquè en el termini de 10 dies esmene la falta o adjunte els documents preceptius, amb indicació que, si no ho fa així, es dictarà resolució en què es considerarà que ha desistit de la seua petició.  
Novena. Instrucció del procediment. Reformulació de sol·licituds  
1. La instrucció del procediment la realitzarà l'Àrea de Relacions Laborals i Seguretat Laboral de la Direcció General de Treball, Cooperativisme i Economia Social en els termes previstos en l'article 24 de la Llei 38/2003, de 17 de novembre, General de Subvencions.  
2. L'instructor, després de realitzar una preavaluació en la qual es verificarà el compliment de les condicions per a adquirir la condició de beneficiari i la resta d'activitats d'instrucció, traslladarà els expedients a la Comissió indicada en l'apartat següent.  
3. Per a l'avaluació de les sol·licituds es constituirà una Comissió de Valoració que adaptarà el seu funcionament a les regles generals que s'apliquen als òrgans col·legiats, i que estarà integrada pel personal funcionari de la Direcció General de Treball Cooperativisme i Economia Social que exercisca els llocs de direccions següents:  
- De l'Àrea de Relacions Laborals i Seguretat Laboral, que serà el seu president.  
- Del Servici d'Assessorament i Assistència Tècnica en Prevenció de Riscos Laborals.  
- Del Servici de Gestió de Programes, que actuarà com a secretari.  
4. La Comissió de Valoració emetrà, en un termini no superior a un mes, informe d'avaluació de les sol·licituds conforme als criteris de la base cinque. En eixe informe, amb expressió succinta dels motius pels quals ha procedit a la valoració i ponderació de les sol·licituds, s'establirà una prelació per ordre de major a menor puntuació. No serà necessari fixar un ordre de prelació entre les sol·licituds presentades que reunisquen els requisits establits per a accedir a les ajudes, en el cas que el crèdit consignat en la convocatòria siga suficient per a atendre totes elles.  
5. Quan l'informe de la Comissió de Valoració determine una quantia de subvenció que no supere el 75 per cent de la sol·licitada, es comunicarà immediatament al sol·licitant perquè en el termini de deu dies, puga formular adaptació del projecte d'actuació, respectant l'objecte, les condicions i la finalitat de la subvenció.  
6. L'instructor, a la vista de l'expedient i de l'informe de la Comissió, formularà proposta de resolució definitiva que elevarà a l'òrgan competent per a resoldre.  
Desena. Resolució de les ajudes  
1. La resolució de concessió o denegació es dictarà pel titular de l'òrgan competent, d'acord amb el que preveu el punt 1 de la base sisena d'esta ordre.  
2. Quan la resolució de concessió s'aparte de la proposta definitiva emesa per l'instructor, s'hi farà constar amb expressió de la motivació que la sustente.  
3. Si es concedix l'ajuda, la resolució ha de fixar expressament la quantia de la subvenció i incorporar, si és el cas, les condicions, obligacions i determinacions accessòries a què haja de subjectar-se el compliment de la subvenció. Les càrregues, modes i condicions de la subvenció s'imputaran al beneficiari, sense que este puga oposar les excepcions que, si és el cas, deriven de les seues relacions jurídiques amb tercers.   
4. Les resolucions de concessió podran retrotraure els seus efectes a l'activitat exercida amb anterioritat a la data d'aquelles, sempre que estiga inclosa en l'exercici en què es concedisca l'ajuda.  
5. El termini màxim per a resoldre i notificar la resolució del procediment serà de sis mesos des de la finalització del termini de presentació de sol·licituds. Una vegada transcorregut el termini sense que haja recaigut resolució, s'entendrà desestimada la sol·licitud en els termes previstos en l'article 44 de la Llei 30/1992, de Règim Jurídic de les Administracions Públiques i del Procediment Administratiu Comú, això sense perjuí que subsistisca l'obligació legal de resoldre sobre esta.  
6. Les resolucions esgotaran la via administrativa, i contra elles podrà interposar-se recurs potestatiu de reposició davant de l'òrgan que les ha dictat, en el termini d'un mes si la resolució és expressa i tres en cas de silenci administratiu, o ser impugnada directament davant de l'ordre jurisdiccional contenciós administratiu, en el termini de dos mesos si és expressa la resolució i sis mesos en cas de silenci administratiu, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa.  
Onzena. Resolució d'incidències  
L'òrgan competent per a la concessió de les ajudes, resoldrà les incidències que es produïsquen, i en especial els supòsits de:  
1. Modificacions justificades del projecte inicial.  
2. Canvis en la titularitat de l'actuació.  
3. Pròrrogues per a l'execució del projecte i per al compliment de les condicions particulars de la concessió, amb caràcter excepcional i sempre que se sol·liciten abans de l'expiració del termini o terme la pròrroga del qual es pretén. En cap cas el termini prorrogat podrà estendre's més enllà del 10 de desembre de l'exercici en curs.  
Dotzena. Justificació de despeses i pagament de les ajudes  
1. La justificació haurà de presentar-se en el termini i les condicions que s'establisquen en les convocatòries, o si no n'hi ha, en les resolucions de concessió de les ajudes. En tot cas es fixa com a data límit per a la presentació el 20 de desembre de l'exercici en curs.  
2. A estos efectes, els beneficiaris hauran de presentar un compte justificatiu que inclourà, sota responsabilitat del declarant, els punts següents:  
2.1. Una memòria detallada sobre les actuacions realitzades.  
2.2. Acreditació d'haver executat el projecte objecte d'ajuda, de conformitat a les presents bases i resolució de concessió.  
2.3. Còpies compulsades de les factures justificatives de la despesa efectuada. Les factures hauran de complir el que disposa el Reial Decret 1496/2003, de 28 de novembre, pel qual s'aprova el Reglament que regula les obligacions de facturació i es modifica el Reglament de l'Impost sobre el Valor Afegit (BOE de 29/11/2003), modificat per Reial Decret 87/2005, de 31 de gener (BOE de 01/02/2005), i la resta de normativa vigent, o qualsevol altra que la substituïsca.  
2.4. Documentació acreditativa del pagament de les factures. Este només s'admetrà si està realitzat a través d'entitat financera, i es justificarà per mitjà de la presentació del moviment bancari que acredite l'eixida efectiva dels fons, sense perjuí del que assenyala l'apartat 3.  
2.5. Acreditació, si és el cas, del compliment de les obligacions i condicions que s'hagen establit en la resolució.  
2.6. Acreditació de trobar-se al corrent en les obligacions tributàries i enfront de la Seguretat Social en els termes fixats en la base vuitena, en el supòsit d'haver denegat expressament el consentiment perquè l'administració demane els certificats.  
2.7. Declaració responsable relativa al fet que el sol·licitant no és deutor de la Generalitat per reintegrament de subvencions.  
3. A efectes de justificació, es considerarà que la despesa subvencionada s'ha realitzat encara que les factures no hagen sigut efectivament pagades abans de la finalització del període de justificació. En este cas, en el termini màxim d'un mes des de la recepció material de l'ajuda, s'haurà d'aportar la documentació indicada en l'apartat 2.4.  
4. Si així es disposa en la convocatòria, i d'acord amb el que preveu el punt 2 de la base setena, els beneficiaris de les ajudes podran realitzar la presentació de la documentació justificativa per via telemàtica.  
5. El pagament es lliurarà una vegada acreditat l'anterior, d'acord amb la sol·licitud presentada i en els termes fixats per la resolució de concessió.   
6. Amb caràcter general, serà subvencionable l'IVA satisfet per l'adquisició de béns o servicis, així com qualsevol impost pagat pel beneficiari, sempre que constituïsquen despesa final suportable per este i no es repercutisquen a tercers, siga per prescripció legal o en concepte de bestretes.  
Tretzena. Obligacions del beneficiari  
Són obligacions del beneficiari:   
1. Realitzar i acreditar l'activitat que fonamenta la concessió de la subvenció, així com el compliment dels requisits i les condicions que determine la resolució de concessió i les que deriven de la llei, la seua naturalesa o objecte.  
2. Trobar-se al corrent de les seues obligacions tributàries i enfront de la Seguretat Social en els termes previstos en els articles 18 i 19 del Reial Decret 887/2006, de 21 de juliol que aprova el Reglament de la Llei General de Subvencions.   
Este compliment s'haurà d'acreditar, en el supòsit d'haver denegat expressament el consentiment perquè l'administració demane els certificats, en el moment de sol·licitar la subvenció i en la forma prevista en l'apartat 2.6 de la base anterior.  
3. El sotmetiment a actuacions de control financer que corresponen a la Intervenció General de la Generalitat, en relació amb les ajudes concedides, així com a les que puguen determinar-se pels òrgans de control de la Unió Europea.  
4. Fer constar de manera explícita en la difusió de les accions subvencionables, el suport de la Generalitat a través de la conselleria d'Economia, Hisenda i Ocupació. Esta consistirà en la inclusió de la imatge de la Generalitat i de llegendes relatives al finançament públic, en la justificació, cartells, plaques commemoratives, o materials impresos.  
5. Comunicar, en qualsevol moment de la vigència de l'expedient, altres ajudes públiques i privades que haja obtingut o sol·licitat per al mateix projecte amb posterioritat a la data de presentació de la sol·licitud, la qual cosa donarà lloc al corresponent expedient d'adequació de l'ajuda i adaptació a les noves circumstàncies financeres del beneficiari.  
Catorzena. Control de les accions. Reintegrament de subvencions  
La Direcció General de Treball, Cooperativisme i Economia Social realitzarà el control i seguiment de les accions a través de les comprovacions que considere necessàries amb vista al compliment pel beneficiari de les seues obligacions i de les condicions i dels termes pels quals haja obtingut subvenció.  
Donarà lloc a l'obertura d'expedient de revocació total o parcial de la subvenció concedida amb obligació de reintegrament de les quantitats que s'hagen alliberat quan concórreguen les causes de l'article 37 i 49 de la Llei General de Subvencions i particularment les següents:  
1. L'alteració d'alguna de les característiques del projecte aprovat,  
2. La falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en el seu conjunt excedisquen dels límits establits.  
3. L'incompliment pel beneficiari de condicions i terminis establits en la resolució així com de qualsevol dels requisits, de les condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització del projecte.  
Per a determinar els efectes de l'incompliment, caldrà tindre en compte el caràcter essencial o no del requisit, condició o obligació incomplit. Es consideren essencials els requisits, les condicions o les obligacions que determinarien que el beneficiari no haja pogut adquirir el dret a la subvenció o que desvirtuen la finalitat principal d'esta.  
El procediment de revocació total o parcial, porte o no implícit el de reintegrament de subvencions, s'iniciarà d'ofici en els termes de l'article 69 de la Llei de Règim Jurídic de les Administracions Publiques i del Procediment Administratiu Comú, per acord de l'òrgan que ha concedit la subvenció i s'instruirà per l'Àrea de Relacions Laborals i Seguretat Laboral, amb garantia d'audiència als interessats.  
Els procediments de revocació total o parcial de subvencions i de reintegrament se subjectaren a les disposicions generals d'aplicació als procediments administratius continguts en el títol VI de l'esmentada llei procedimental.  
En tot cas, l'obertura de procediments de revocació total o parcial de les ajudes concedides i si és el cas del reintegrament de quantitats percebudes, no se suspendran per l'inici d'un procediment administratiu sancionador de conformitat al que disposa el títol IV de la Llei General de Subvencions, llevat que l'òrgan competent que acorde la iniciació d'estos procediments determine el contrari.  
Quan de les actuacions de control es desprenguen indicis constitutius de delicte, se suspendran tots els procediments de reintegrament i sancionadors incoats i es passarà el tant de culpa a la jurisdicció competent, l'administració s'abstindrà de la seua continuació fins que recaiga sentència ferma, tinga lloc el sobreseïment o el Ministeri Fiscal torne l'expedient.  
Quinzena. Publicitat de les subvencions concedides  
Als efectes previstos en l'article 18 de la Llei General de Subvencions, es publicarà en el Diari Oficial de la Comunitat Valenciana la relació de les subvencions concedides d'acord amb les presents bases, mitjançant resolució de la Direcció General de Treball, Cooperativisme i Economia Social.  
La dita relació haurà de contindre les prescripcions contingudes en el número 1 de l'article 18 esmentat, relatives a la convocatòria, el programa i el crèdit pressupostari a què s'imputen, el beneficiari, la quantitat concedida i la finalitat de la subvenció.  
La publicació de les ajudes concedides en cap cas suplirà la notificació als beneficiaris, ni tindrà altres efectes que els perseguits per la Llei General de Subvencions.